Rozhodnutie Komisie
z 20. júna 2002,
ktoré ustanovuje osobitné podmienky pre dovoz spracovaných alebo mrazených lastúrnikov, ostnatokožcov, plášťovcov a morských ulitníkov z Japonska
(oznámené pod číslom dokumentu C(2002) 2198)
(Text s platnosťou pre EHP)
(2002/470/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/492/EHS z 15. júla 1991 ustanovujúcu veterinárne podmienky pre produkciu a umiestňovanie lastúrnikov na trh [1], naposledy zmenenú a doplnenú smernicou 97/79/ES [2], a najmä jej článok 9 ods. 3 písm. b),
Keďže:
(1) Odborník Komisie uskutočnil inšpekčnú návštevu Japonska, aby si overil podmienky, v ktorých sa lastúrniky produkujú, spracovávajú, skladujú a odosielajú do Spoločenstva
(2) Ustanovenia japonskej legislatívy ukladajú zodpovednosť za kontrolu zdravotného stavu lastúrnikov, ostnatokožcov, plášťovcov a morských ulitníkov a za monitorovanie hygieny a zdravotných podmienok produkcie na "Odbor kontroly a bezpečnosti (OKB) Ministerstva zdravotníctva, práce a sociálnych vecí". Tá istá legislatíva oprávňuje OKB schvaľovať alebo zakazovať zber lastúrnikov, ostnatokožcov, plášťovcov a morských ulitníkov z určitých zón.
(3) OKB a jeho laboratóriá dokážu účinne overovať uplatňovanie platných zákonov v Japonsku.
(4) Kompetentné orgány Japonska sa zaviazali pravidelne a pohotovo oznamovať Komisii údaje o prítomnosti planktónu obsahujúceho toxíny v zónach zberu.
(5) Príslušné orgány Japonska poskytli úradné záruky ohľadne zhody s požiadavkami špecifikovanými v kapitole V prílohy k smernici 91/492/EHS a s požiadavkami, ktoré zodpovedajú požiadavkám predpísaným v tejto smernici pre klasifikáciu produkčných a pripojených zón, schvaľovanie expedičných a čistiacich stredísk a kontrolu zdravia verejnosti a monitorovanie produkcie.
(6) Japonsko sa ukázalo ako vhodné pre zaradenie do zoznamu tretích krajín spĺňajúcich podmienky zhody uvedené v článku 9 ods. 3 písmeno a) smernice 91/492/EHS.
(7) Japonsko chce vyvážať do Spoločenstva zmrazené alebo spracované lastúrniky, ostnatokožce, plášťovce a morské ulitníky, ktoré boli sterilizované alebo tepelne spracované v súlade s požiadavkami rozhodnutia Komisie 93/25/EHS [3] zmeneného a doplneného rozhodnutím 97/275/ES [4]. Na tento účel by mali byť určené produkčné oblasti, z ktorých sa lastúrniky, ostnatokožce, plášťovce a morské ulitníky môžu zbierať a vyvážať do spoločenstva.
(8) Osobitné dovozné podmienky by sa mali uplatňovať bez vplyvu na rozhodnutia prijaté v súlade so smernicou rady 91/67/EHS z 28. januára 1991 týkajúcou sa podmienok zdravotného stavu zvierat, ktorou sa riadi umiestňovanie živočíchov a produktov [5] vodného hospodárstva na trh, naposledy zmenenou a doplnenou smernicou 98/45/ES [6].
(9) V dôsledku výsledkov kontrolnej návštevy sa rozhodnutia Komisie 92/91/EHS zo 6. februára 1992 o určitých ochranných opatreniach v súvislosti s hrebenatkami pochádzajúcimi z Japonska [7], naposledy zmenené a doplnené rozhodnutím 94/206/ES [8], 94/205/ES z 8. apríla 1994, ustanovujúce osobitné podmienky pre dovoz zmrazených alebo spracovaných hrebenatiek a iných druhov pectinidae pochádzajúcich z Japonska [9], naposledy zmenené a doplnené rozhodnutím 95/81/ES [10] a 95/119/ES zo 7. apríla 1995, týkajúce sa určitých ochranných opatrení so zreteľom na produkty rybolovu pochádzajúce z Japonska [11], naposledy zmenené a doplnené rozhodnutím 95/537/ES [12] stali zastaralými a mali by byť zrušené.
(10) Opatrenia stanovené v tomto rozhodnutí sú v súlade s názorom Stáleho výboru pre potravinový reťaz a zdravotný stav zvierat,
PRIJALA TOTO ROZHODNUTIE:
Článok 1
"Odbor kontroly a bezpečnosti (OKB) Ministerstva zdravotníctva, práce a sociálnych vecí" je v Japonsku príslušným orgánom pre overovanie a potvrdzovanie toho, že lastúrniky, ostnatokožce, plášťovce a morské ulitníky spĺňajú požiadavky smernice 91/492/EHS.
Článok 2
Spracované alebo mrazené lastúrniky, ostnatokožce, plášťovce a morské ulitníky pochádzajúce z Japonska a určené na spotrebu ľudí musia pochádzať zo schválených produkčných oblastí uvedených v prílohe k tomuto rozhodnutiu.
Článok 3
Rozhodnutia 92/91/EHS, 94/205/ES a 95/119/ES sa rušia.
Článok 4
Toto rozhodnutie sa bude uplatňovať od 24. júna 2002.
Článok 5
Toto rozhodnutie je adresované členským štátom.
V Bruseli 20. júna 2002